[Foto’s] ‘Boer soek ŉ vrou’-egpaar deel swangerskapfoto’sGerrie en Carna Rossouw (Foto: Cindy Louwrens Fotografie) Die Boer soek ŉ vrou-egpaar Gerrie en Carna het vandeesweek hul pragtige swangerskapfoto’s op sosiale media gedeel. Die egpaar het vroeër vanjaar aangekondig dat hulle binnekort ŉ babadogtertjie gaan verwelkom. Carna het op Instagram gesê die egpaar kan nie wag om uiteindelik hul dogtertjie vas te hou nie. “[Dis] ŉ groot geskenk. Dankie liewe Jesus. Ons is opgewonde oor die lyfie. Vir jou is ons al klaar lief, kleine dogtertjie,” het sy laat hoor. Die egpaar is ook steeds smoorverlief, selfs lank ná hul Boer soek ŉ vrou-dae. “Jou arms is die beste huis wat ek ooit sal kan kry. [Ek is] lief vir jou. Een van die dae is ons drie,” het Carna geskryf. Toe Maroela Media die egpaar in Januarie vanjaar op die stel van Kwêla in Randburg raakgeloop het, het hulle gesê een van hul grooste drome vir die nuwe jaar is om ouers te word. “Ons is ongelooflik dankbaar en voel so geseënd. Ek kan nie dink dat ons meer gelukkig kan wees nie en ons is baie opgewonde oor die koms van ons eerste kind. Die eerste keer wanneer jy daardie hartklop hoor, verander dit jou as mens,” het hulle destyds vertel. Al die foto’s is met vergunning van Cindy Louwrens Fotografie geplaas. Vir meer inligting, besoek Cindy Louwrens Fotografie se Facebook-blad.